Espoolainen kansanedustaja Arja Juvonen on jälleen perussuomalainen. Juvonen ehti olla ilman poliittista kotia kaksi viikkoa.

13. kesäkuuta Juvonen ilmoitti verkkosivuillaan, että hän on eronnut perussuomalaisten eduskuntaryhmästä.

Tuolloin Juvonen kertoi äänestäjilleen, että hän tekee edelleen työtään aivan samalla arvopohjalla kuin ennenkin. Eduskunnan sosiaali- ja terveysvaliokuntaan kuuluva Juvonen vannoi edistävänsä hyvinvointiin liittyviä asioita.

Sitten hän lainasi laulaja Chisua. ”Olen vielä samanlainen, sama mieli, sama sydän, samanlainen” ja jatkoi: ”Vain perussuomalaisten puolue ja eduskuntaryhmä jää pois- yksin yhdessä eteenpäin tällä hetkellä.”

Tiistaina 27. kesäkuuta kansanedustaja Arja Juvonen kertoi tiedotteessa palaavansa perussuomalaisiin. Hän ei näemmä halunnut kulkea ”yksin yhdessä”.

”Perussuomalaisten puolue on minulle ennallaan, enkä näe ristiriitaa puolueen ja oman poliittisen agendani kanssa”, Juvonen selitti paluutaan puolueeseen.

Tiedotteen lisäksi Juvonen julkaisi avoimilla Facebook-sivuillaan videon, joka oli suunnattu perussuomalaisille nuorille. Videon saatetekstissä Juvonen kiitti perussuomalaisten nuoria.

”Tää on teille. Kiitos myös kaikille muille viesteistä ja tsempistä. Nyt kuluvan vuoden Suomi 100 v hengessä eteenpäin- Yhdessä!”

Taas oltiin siis yhdessä.

Videolla Juvonen harjaa koiraa ja kertoo liittyneensä takaisin perussuomalaisiin. Juvonen on saanut palautetta kentältä ja äänestäjiltä erottuaan puolueesta. Tähän yhteyteen Juvosen harjausvideo sopiikin vallan mainiosti.

Perussuomalaisissa on käytetty verbiä harjata, kun puolueessa on ollut jokin skandaali. Esimerkiksi Olli Immonen ”harjattiin”, kun hän Facebookissa sanoi monikulttuurisuutta painajaiseksi.

Palautetta ovat saaneet todennäköisesti kaikki loikkarit.

Juvosen takaisinloikalla ei ole vaikutusta Sipilän hallituksen voimasuhteisiin, sillä Juvonen ei kuulunut kuluneen kahden viikon aikana mihinkään eduskuntaryhmään.

Näin ollen Sipilän hallitukseen kuuluu 105 kansanedustajaa ja oppositiossa istuu 94 edustajaa.

Perussuomalaisista eronnut poliisikansanedustaja Veera Ruoho ei kuulu tällä hetkellä mihinkään eduskuntaryhmään.

Ruohon palaaminen perussuomalaisiin on hyvin epätodennäköistä. Mediassa Ruoho on arvostellut perussuomalaisten puheenjohtajaa Jussi Halla-ahoa, eikä yhteistä politiikan säveltä löydy.

Riippumatta Veera Ruohon ja Arja Juvosen valinnoista Sipilän hallitus ei kestä loikkauksia.

Isältään vennamolaiset juuret perinyt Ritva Elomaa oli ensimmäinen joka teki sen, mitä Juha Sipilä (kesk), Petteri Orpo (kok) ja Timo Soini (uv) kaikkein eniten pelkäsivät. Elomaa loikkasi takasin perussuomalaisiin juhannuksen alla.

Elomaa kertoi Juvosen tavoin saaneensa palautetta kentältä ja äänestäjiltään.

Palautetta ovat saaneet todennäköisesti kaikki loikkarit. Äänestäjät nimittäin äänestivät eduskuntavaaleissa 2015 perussuomalaisen puolueen ehdokkaita, eivät Uusi vaihtoehto -ryhmää.

Mahdollisia loikkareita voi ilmaantua lisää, sillä Uusi vaihtoehto -ryhmän toiminta tulee olemaan yhä hankalampaa vaalien lähestyessä.

Poliittista toimintaa hankaloittaa ennen kaikkea rahanpuute.

Perussuomalaisista eronneet eivät saaneet mukaansa puoluetukirahoja, sillä Timo Soini peruutti Lex Vennamon.

Puolueesta loikanneet kansanedustajat eivät siis saaneet osuutta 5,6 miljoonan euron puoluetuesta, joka perussuomalaisille jaettiin vaalimenestyksen ansiosta vuonna 2015.

Uusi vaihtoehto -ryhmä saa eduskunnalta kuukaudessa vain noin 30 000 euroa tukea. Sillä summalla pitäisi kustantaa 19 edustajan toiminta ja menot eduskunnassa.